[{"text_idx": "#000000", "text": "Adingabeak Interneten modu seguruan aritzeko gakoak"}, {"text_idx": "#000001", "text": "Informazio eta Komunikazio Teknologiak atzera bueltarik gabe garatzen eta txertatzen ari dira gure inguruan. Gainera, neska-mutilak, erabiltzen dituzten gailu eta aplikazioen bitartez, gizarte digital horretan gero eta goizago sartzen dira, horrek dakartzan aukera eta arrisku guztiekin."}, {"text_idx": "#000002", "text": "Bizitzako hainbat eremutan, txikitatik erakutsi digute gurea dena defendatzen eta kalean kontuz ibiltzen: etxea giltzez ixten dugu eta ez diogu atea edonori irekitzen, bizikleta lotu egiten dugu, kalean ez gara edozeinekin joaten, gauez kontuz ibiltzen gara...Baina ba al dakigu nola aritu Interneten eta zein segurtasun neurri hartu?"}, {"text_idx": "#000004", "text": "Erronka horri, beraz, hezkuntzatik eta, oro har, gizartetik nola erantzun aztertu beharko dugu. Gazteak teknologiak eta Internet gero eta adin goiztiarragoetan erabiltzen hasten direnez, horrek eskatzen du konpetentzia digitaletan lehenbailehen trebatzea, gailuak erabiltzen jakiteak ez baitu bermatzen konpetente digital izatea."}, {"text_idx": "#000005", "text": "Hori horrela, \u201cSegurtasuna\u201d Konpetentzia digitalaren DIGCOMP ereduaren dimentsio garrantzitsua bilakatzen da eta bere barne hartzen ditu babes pertsonala, datuen babesa, identitate digitalaren babesa, segurtasun-neurriak eta erabilera jasangarria eta segurua. Horiek guztiak lau azpi konpetentzietan banatzen dira:"}, {"text_idx": "#000006", "text": "Gailuak babesteko oinarrizko urratsak ematen jakin behar da: birusen kontrako softwarea instalatzen eta ekipo edo zerbitzuetarako sartzeko pasahitz egokiak definitzen (gutxienez zortzi karaktere izan behar ditu eta letra xeheak, larriak, karaktere bereziak eta zenbakiak nahasi behar dira) eta sarritan aldatzen."}, {"text_idx": "#000007", "text": "Datu pertsonalen eta pribatutasunaren babesa"}, {"text_idx": "#000008", "text": "Norberaren arrasto digitala besteek ikus dezaketenez eta identitatea lapurtzeko arriskua ere badagoenez, datu pertsonalak nola gorde eta erabiltzen diren jakin behar da eta, horretaz gain, online zerbitzuek pribatutasuna konfiguratzeko dituzten aukerak moldatzen eta egokitzen ikasi behar da. Garrantzitsua eta erraza da, hasteko, gure sistema eragilea eta nabigatzailea eguneratuta izatea. Normalean, ordenagailuak ematen du eguneraketen berri, eta soilik instalazioa baieztatu behar du erabiltzaileak."}, {"text_idx": "#000009", "text": "Teknologiaren erabilerari lotutako osasun-arriskuak saihesteko neurriak sartzen dira hemen, ongizate fisiko eta psikologikoa mehatxatzeari erreparatuta. Teknologien erabilerarekin lotutako osasun-arriskuak ezagutu behar ditu ikasleak (alderdi ergonomikoak eta teknologiekiko adikzioak) eta neurriak hartzen irakatsi behar zaio. Horretaz gain, jazarpen zibernetikotik babesteko bideak ere ikasi beharko ditu. Gai horri dagokionez interesgarria da Iratxe Esnaolak \u201cEnpatia teknologien erabilera arduratsuan\u201d artikuluan adierazten duena."}, {"text_idx": "#000010", "text": "Gailu elektronikoek ingurumenean izan dezaketen eragina ulertu behar du ikasleak, eta birziklatze kontzientzia ere behar du. Derrigorrezko Hezkuntzan zehar, arlo guztietan horrelako lanketak burutuz eta ikaslea protagonista bihurtuz, irakatsiko diegu gure gazteei Interneten modu seguruan aritzen. Arriskuak ezagutu behar dituzte eta sor daitezkeen egoerak eta hauei nola aurre egin. Horrela bakarrik lortuko dugu herritar digital arduratsuak izatea eta sarean segurtasunez aritzea."}, {"text_idx": "#000016", "text": "Aurreko artikuluaAzken joera biraletatik etekina ateratzenHurrengo artikuluaSoftware librez jositako androideak"}, {"text_idx": "#000018", "text": "Kolaboratzaile honen beste artikulu batzuk HezkuntzaGazte sortzaile digitalak hezten HezkuntzaKomunikatzen ikasi: oinarrizko konpetentzia HezkuntzaINFOXIKAZIOA: Gaindituta al zabiltza?"}, {"text_idx": "#000019", "text": "Kolaboratzaile honen beste artikulu batzuk"}, {"text_idx": "#000020", "text": "sarean.eus ingurune digitala musutruk beraien ezagutzak partekatu nahi dituzten 47 kolaboratzaileei esker da posible"}]